II - LA PERSEGUIDA

L'endoman, après aver minjat e buvut, que saunegèri au mon bonaür .

« Aquí que sui sauvat, ce'm pensèvi ; jamèi digun ne m'arretrobarà, e dens dus jorns, quan singui bien pausat, qu'airèi mèi lunh enqüèra . »

A pena aví acabat aquera reflexion, qu'entenori la lairada lunhèca d'un can, pui d'un sigond ; quauques momentòts arron, que distinguiri los uglaments de tota uu tropa .

Inquiet, quitament un chic espaurit, que'm luvèri e me dirigiri de cap a un arriulet qu'aví arremarcat lo matin.

A pena qu'i èri entrat, qu'entenori la vutz de Jules parlant aus cans.

« Alòm, que vam, los mons cans, que cercatz bien, trobatz-me aqueth miserable aso, nhacatz-lo, esquiçatz-lo las camas, e tornatz-me-lo, qu'assagi lo mon foet sus la soa esquia. »

L'esglàs que manquèt me har tombar ; mès que sosqui tanlèu en marchants dens l'aiga los cans ne puirén pas mèi sentir lo traç deus mons pas ; que'm metori donc a galopar dens l'arriu, dont èra urosament bordat deus dus costats de bruishons bien espés. Que marchèri shets m'arrestar pendènt hòrt longtemps ; las jaupadas deus cans que s'alunhèvan tau com la vutz deu maishant Jules : qu'acabèri per ne pas mèi arrén enténer.

Pantaishant, estarit, que m'arrestèri uu estona per búver ; que mingèri quauquas huelhas deus bruishons ; las mias camas qu'èran regdas de hreid, mès ne gausèvi pas sortir de l'aiga, qu'aví paur que los cans vinossin dinc ací e sentissin l'aulor deus mons pas. Quan estori un chic pausat, que recomencèri a galopar, seguent tostemps l'arriu, dinc a qu'estossi sortit deu bòsc. Que'm trobèri lavetz en uu prada grana on peishèn mèi de cinquanta buus. Que'm coquèri au só dens un canton deu paschenc ; los buus ne s'avisèren pas de jo, de manièra que podori minjar e me pausar au mon aise.

De cap au desser, dus òmis qu'entrèren dens la prada .

« Hrair, que dishot lo mèi gran deus dus, se tornèvam los buus aquera neit ? Que's ditz qu'i a lops dens lo bòsc.

— Lops ? Qui es çò qui t'a dit aquera bestiessa?

— Gents de Lègle. Que's condan que l'aso de la bòrda de las Sègas es estat emportat e devorat dens lo bòsc.

— Bah ! dèisha donc. Que son autan maishants, las gents d'aquera bòrda, qu'auràn hèit se morir lo son aso a fòrça de trucs.

— E perqué donc e diserén que lo lop l'a minjat?

— Entà que's sapin pas que l'an tuat.

— Totun varré mélher tornar los nòstes buus.

— Hèi com vulhis, hrair ; ne teni pas ni a quiò ni a non. »

Ne boleguèvi pas dens lo mon canton, de tant qu'aví paur que digun ne'm vedossi. L'èrba qu'èra hauta e que m'amaguèva, hòrt urosament ; los buus ne's trobèvan pas deu costat ond èri estenut; que'us se hadot marchar de cap a la barrèra, e pui a la bòrda on damorèvan los sons mèstes.

N'aví pas paur deus lops, pr'amor que l'aso dont se parlèva qu'èra jo medís, e que n'aví pas vist la coda d'un lop dens lo bòsc ond aví passat la neit. Que dromiri donc au mèi har, e qu'acabèvi lo mon disnar quan los buus tornèren dens la prada : dus gròs cans que'us mièvan .

Que'us espièvi tranquillament, quan un deus cans e m'apercebot, que lairèt d'un aire miaçaire, e que corrot de cap a jo ; lo son companh qu'ic seguit. Qué vàder ? Com los escapar ? Que'm lancèri sus las palissadas dont entornejèvan la prada ; l'arriu qu'aví seguit que la traversèva ; qu'estori pro urós de sautar per dessús, e qu'entenori la vutz d'un deus òmis de la velha qui raperèva los sons cans.

Que contunhèri lo mon camin tot toishau, e que marchèri dinc a un aut bòsc, dont ignòri lo nòm. Que deví estar a mèi de dètz lègas de la bòrda de las Sègas : qu'èri donc sauvat ; digun ne'm coneishè pas, e que'm podí muishar shets crànher d'estar tornat en çò deus mons ancians mèstes.